Несумнена, любая культурная акцыя зацікавіць не толькі карэнных жыхароў, але і заезджых турыстаў, бо Германавічы — ледзь не асноўны пункт раённага турмаршруту, хоць і не распрацаванага да лагічнага канца ў плане эфектыўнай інфраструктуры, але дзейнага і перспектыўнага. Адзін толькі музей прымае штогод да трох тысяч наведвальнікаў. Але ёсць у Германавічах яшчэ адна цікавостка — філіял раённага Дома рамёстваў, які таксама немагчыма абмінуць. У кіраўнікоў установы ганчара Сяргея Рымдзёнка і ткачыхі Ганны Рымдзёнак (абодва ўваходзяць у раённы народны Клуб народных і самадзейных майстроў “Талака”) паміж сабой нават негалоснае спаборніцтва абвешчана: хто больш дыпломаў на прэстыжных конкурсах збярэ — муж ці жонка. Ганна летась перамагла на “Матчыных кроснах”. Сяргей заўжды ў ліку першых сярод майстроў на “Славянскім базары ў Віцебску”. Гэтым летам вучні з Міёраў спецыяльна завіталі на веласіпедах да германавіцкіх рамеснікаў: даведаліся пра мясцовае ганчарства, захацелі прыдбаць узоры для пераймання.